Diplomacia botërore shqyrton mundësinë e sanksioneve kundër Iranit
Agjencia Ndërkombëtare për Energjinë Atomike i dërgoi raportin e saj mbi programin bërthamor të Iranit, Këshillit të Sigurimit të OKB-s
Drejtori i Agjencisë Ndërkombëtare për Energjinë Atomike, Mohamed el-Baradei, shfaqi shpresë që të bëhen të gjitha përpjekjet për zgjidhjen e krizës së Iranit. Udhëheqësit e Iranit thonë se veprimtaritë e tyre në fushën bërthamore kanë qëllime paqësore, si prodhimi i energjisë. Por Shtetet e Bashkuara dhe Evropa besojnë se Irani synon të prodhojë armë bërthamore. Këtu në Washington, nën-sekretari amerikan i shtetit, Nicholas Burns, tha se administrata e presidentit Bush kërkon miratimin e një rezolutë të Këshillit të Sigurimit kundër Iranit. Nëse kjo dështon, thotë zoti Burns, sanksionet globale do të jenë hapi i ardhshëm. Por duke folur në Kombet e Bashkuara, ministri i jashtëm rus, Sergei Lavrov, la të kuptohet se vendi i tij do të kundërshtojë sanksionet. Ligjvënësit amerikanë po shqyrtojnë një ligj, i quajtur Akti për Mbështetjen e Lirisë në Iran, në bazë të të cilit do të vendoseshin sanksione të njëanshme ekonomike kundër Iranit. Anëtari demokrat i Dhomës së Përfaqësusve nga Kalifornia, Tom Lantosh, është një prej ligjvënësve që kanë prej sorizusve të këtij projekt-ligji. Nën-sekretari Burns thotë se administrata amerikane do ta mbështeste këtë projekt-ligj, por do të kishte nevojë për elasticitet me qëllim që të ruajë koalicionin e aleatëve që tashmë ka krijuar. Robert Joseph, një zyrtar tjetër i lartë i departamentit të shtetit, tha se presidenti Bush po shqyrton të gjitha alternativat. Në takimin e Agjencisë Ndërkombëtare për Energjinë Atomike në Vienë, nën-sekretari i Këshillit të Lartë Kombëtar të Iranit, Javad Vaidi, iu përgjigj me fjalë të ashpra qëndrimit amerikan. Duke u përballur me tensione në rritje, Mohamed el-Baradei bëri thirrje për qetësi. Këshilli i Sigurimit i Kombeve të Bashkuara mund ta shqyrtojë çështjen e Iranit që në fillim të javës së ardhshme.